Jong Sterre to Somerset East for text development - Die Jakes Gerwel Stigting
Tuis » Jong Sterre na Somerset-Oos vir teksontwikkeling
Die Jakes Gerwel Stigting wat ten doel het om die skryfvaardighede van veral jong talent te help ontwikkel, bied vanjaar vir die eerste keer 'n mentorskapsprogram vir opkomende dramaturge aan. Hierdie projek is in samewerking met die Suidoosterfees as 'n uitbreiding van die fees se bestaande Jong Sterre-projek.
Waar die fees jaarliks vir belowende jong teatermakers 'n speelruimte skep, bied die Stigting vanjaar vir hierdie kunstenaars intensiewe leiding met teksontwikkeling. Amy Jephta, gerespekteerde dramaturg wat onder meer bekend is vir die bekroonde teaterstuk Kristalvlakte, sal as die mentor optree. Hierdie opleiding sal oor drie weke in Oktober strek en aangebied word in die Stigting se onlangs gerestoureerde skrywershuis in Somerset-Oos.
'n Ope oproep vir dramaturge wat in die residensie-program sou belangstel, is vroeër vanjaar uitgereik en bykans veertig aansoeke – selfs van so ver as Nigerië en Kenia – is ontvang. Finaliste is aangewys, waarna hul gevra is om hul produksievoorstelle aan 'n paneel van teaterkenners in die Kunstekaap voor te lê. Die volgende wenners is aangewys: Du Toit Albertze, Tasneem Daniels, Herschelle Benjamin, Kanya Viljoen en Keanen Engel.
Ná die ontwikkeling van hierdie vyf uiteenlopende tekste sal dit tydens die Suidoosterfees wat vanaf 27 April tot 3 Mei 2020 in die Kunstekaap in Kaapstad aangebied word, op die planke gebring word.